Veldwagter se vrou ook geskiet, veg om leweAnton Mzimba (Foto: Timbavati- private natuurreservaat) Die vrou van die vermoorde veldwagter Anton Mzimba (42) is ook in die skietery Dinsdag by hul huis beseer, het die polisie Donderdag in ŉ verklaring gesê. Brig. Selvy Mohlala, polisiewoordvoerder, sê Mzimba se vrou, wie se naam nie bekendgemaak is nie, veg tans om haar lewe in ŉ hospitaal. Maroela Media het vroeër berig dat Mzimba, veldwagterhoof by die Timbavati- private natuurreservaat, by sy huis naby dié reservaat doodgeskiet is. Min inligting is egter tot dusver oor die voorval bekendgemaak en Timbavati het vroeër gesê dat die reservaat in dié stadium vertroulik omgaan met besonderhede rakende die moord. Die polisie het nie op bewerings gereageer dat Mzimba moontlik deur ŉ renosterstropersindikaat geteiken is of dat hy verskeie doodsdreigemente ontvang het nie. Mohlala sê die motief vir die moord is in dié stadium onbekend en sal deel van die polisie se ondersoek vorm. Die voorval Volgens die polisie se inligting het drie gewapende mans die egpaar se huis omstreeks 19:00 Dinsdag binnegedring. Hulle het glo voorgegee dat hul motor onklaar geraak het en vir water gevra. Mohlala sê ŉ kind was glo besig om die verdagtes te help toe die mans Mzimba skielik oorval en verskeie kere geskiet het. Hy was glo in sy voertuig besig. Mohlala het nie gesê of die kind die egpaar se kind is nie. Mzimba se vrou het glo gegil toe sy sien wat gebeur, waarna die verdagtes haar in die maag geskiet het. Dis nie duidelik hoeveel keer sy geskiet is nie. Die verdagtes het na bewering in ŉ wit Volkswagen Polo van die toneel gevlug sonder om enigiets te steel. “Die twee slagoffers is na ŉ nabygeleë hospitaal geneem. Die man het egter met aankoms aan sy beserings beswyk, terwyl die vrou opgeneem is en steeds behandeling ontvang.” Die saak is by die Mhala-polisie aangemeld en sake van moord en poging tot moord word tans ondersoek. Die polisie het ook ŉ grootskaalse soektog na die verdagtes van stapel gestuur. Lt.genl. Semakaleng Daphney Manamela, provinsiale polisiekommissaris in Mpumalanga, het versoek dat die verdagtes so gou moontlik in hegtenis geneem word. “Ons veroordeel hierdie barbaarse voorval en glo dit is net ŉ kwessie van tyd voordat die skuldiges agter tralies is. Ons weet die gemeenskap sal ons ook soos altyd help om misdaad te beveg. Die skuldiges moet vasgetrek word en aan die pen ry,” het sy gesê. Enigiemand met inligting word versoek om speursersant Collen Nyalungu by 076 936 7222 of Stop Misdaad by 08600 10111 te bel. Wenke kan ook deur middel van die MySAPS-app gestuur word. Alle inligting sal as vertroulik hanteer word.